
Elevi și profesori din patru țări, printre care și România, pun în valoare „Memoria Pământului” prin proiectul Erasmus + „EMME”. Geoparcul Internațional UNESCO Țara Hațegului, administrat de UB, sprijin permanent în implementarea programului

În perioada 8-12 aprilie 2024, a avut loc prima întâlnire a echipei internaționale de proiect Erasmus+ EMME – „Exchanging Memories – Memory of the Earth” („Schimb de amintiri – Memoria Pământului”). 
Evenimentul a fost găzduit de Liceul Teoretic „Avram Iancu” din orașul Brad, județul Hunedoara, instituția școlară care a depus proiectul pentru finanțare și cea care îl și coordonează, și sprijinit de Geoparcul Internațional UNESCO Țara Hațegului, administrat de Universitatea din București, din România, și precum și de omologul său din Azores, Portugalia, Geoaçores – Associação Geoparque Açores.
Proiectul urmărește crearea unui curriculum școlar interdisciplinar – „Memory of Earth” („Memoria Pământului”). Prin structură și abordare, el va aduce în atenție informații privind istoria Pământului, deriva continentelor, formarea munților, vulcanii, evoluția vieții și a climatului de-a lungul a miliarde de ani. De asemenea, va contribui la cunoașterea importanței vastului patrimoniu natural și cultural din prezent.
Având în vedere că planeta Pământ are o poveste fascinantă, însă prea puțin cunoscută de elevi, pentru o mai bună cunoaștere și formarea unor viitori cetățeni preocupați să îi asigure un viitor sustenabil, patru școli, printre care și cea menționată din România, precum și alte trei, din Croația, Portugalia și Slovacia, cu sprijinul geoparcurilor internaționale au propus proiectul Erasmus+ EMME. 
Reprezentanții instituțiilor partenere din străinătate, vizite la obiectivele emblematice din județul Hunedoara
Întâlnirea din România a fost o bună ocazie pentru toți reprezentanții instituțiilor partenere să se întâlnească față în față și să discute, aplicat, modul de derulare a proiectului. Au fost analizate obiectivele, activitățile, rolurile și responsabilitățile. În cadrul atelierelor au fost discutate aspecte specifice privind realizarea curriculumului, actualizarea planurilor de acțiune și a calendarului pentru realizarea acestuia, revizuirea strategiilor de evaluare și monitorizare, precum și planurile de diseminare și de sustenabilitate. 
Pe lângă discuțiile aplicate pe proiect, în timpul petrecut în România, oaspeții din Croația, Portugalia și Slovacia au vizitat câteva dintre obiectivele emblematice din județul Hunedoara, Muzeul Aurului și Muzeul de Etnografie din Brad, Giardini di Zoe, Castelul Corvinilor), respectiv Muzeul „Astra” și centrul orașului Sibiu. 
Următoarea întâlnire a echipei de proiect va avea loc în luna iunie, în Azores, Portugalia, un grup de insule portugheze situate în mijlocul Oceanului Atlantic, la aproximativ 1.500 km de Lisabona și 3.900 km de coasta de est a Americii de Nord.

Echipa de proiect va dezvolta o aplicație inovativă pentru telefoane mobile
Pentru ca procesul de învățare să fie cât mai ușor și atrăgător pentru elevi, echipa de proiect va dezvolta o aplicație inovativă pentru telefoane mobile – „#EMME goes digital” („#EMME în varianta digitală”), o serie de documentare video realizate împreună cu elevii – „#EMME around the world” („#EMME în jurul lumii”), o platformă online, precum și activități de promovare și diseminare a proiectului, activităților și rezultatelor. Proiectul mai cuprinde două vizite pentru schimb de experiență la care vor participa elevi și profesori din cele patru țări. 
Mai multe informații despre proiectul Erasmus+ EMME
Proiectul Erasmus+ KA220-SCH-2023 „Exchanging Memories – Memory of Earth” (KA220-SCH-2023 ) vizează cooperarea între organizații și instituții în cadrul Acțiunii-Cheie 2 (KA2) din cadrul programului Erasmus+. Organizațiile participante în proiect sunt Liceul Teoretic „Avram Iancu" Brad (România), Escola Secundária Jerónimo Emiliano de Andrade (Portugalia), Universitatea din București care administrează Geoparcul Internațional UNESCO Țara Hațegului (România), Geoaçores – Associação Geoparque Açores (Portugalia), ZSHutnicka 16, Spisska NovaVes (Slovacia) și Osnovna skola Pantovcak (Croația).

Proiectul este finanțat de Uniunea Europeană. Punctele de vedere și opiniile exprimate aparțin, însă, exclusiv autorului (autorilor) și nu reflectă neapărat punctele de vedere și opiniile Uniunii Europene sau ale Agenției Naționale pentru Programe Comunitare în Domeniul Educației și Formării profesionale (ANPCDEEP). Nici Uniunea Europeană și nici ANPCDEEP nu pot fi făcute răspunzătoare pentru acestea. 

